《落花诗和韵》
清代·蒋延鋐

王孙何事不重游，零落秾华略似秋。燕蹴恰逢沾舞袖，风扶犹欲上歌楼。

今生约已东皇判，未了缘从夕照留。色相由来总无著，有生只合住丹丘。

作者简介：字律先，江南吴县人。诸生。著有《半关诗集》。○半关嗜义山诗，不喜老杜，不知义山诗正从老杜出也。兹录其有神韵三章，得义山之一体者。